Document ID: /fineweb-2-swissfilter-quality_10-filterrobots/filtered/02134.jsonl.gz/41

En serie spørsmål til nordmenn og – kvinner som bor eller er på gjennomfart i Sveits.
Hvem er Christer Løvold?
Organist, korleder og konsertarrangør.
I hvilken forbindelse er du i Sveits/har du til Sveits?
I 1996 kom jeg til Basel for å ta «mastergrad» i Orgelspill. Etter studiet ble det giftemål og familie – etterhvert 3 barn (21, 17 og 7 år) og hund. Bortsett fra et avsnitt på 10 år i Zürich, har vi bodd i Basel.
Kan du fortelle leserne våre om din jobb/virke?
For tiden er jeg organist og korleder i den reformerte kirken i Küsnacht ZH. I tillegg leder jeg tre gospelkor, deriblant Swiss Gospel Singers, som har hatt en del morsomme opptredener siden starten i 2019. Som arrangør har jeg organisert mange hundre konserter i alle musikkretninger, og siden i år er jeg en del av den kunstneriske ledelsen for orgelfestivalen i Stadtcasino Basel.
Hva opplever du som den største forskjellen på Sveits og Norge?
Havet.
Hva provoserer deg?
I tillegg til urettferdighet og egoisme, folk som ikke følger med på hva som skjer bak seg i trafikken.
Hva gjør du om ti år?
Nyter en tilværelse uten mindreårige barn hjemme for første gang på 31 år😊
Hvis du kunne endre en ting her i verden – hva vill det være og hvorfor?
Jeg ville innført en obligatorisk psykologisk test på alle statsledere, for å bestemme om de er friske nok i hodet til å ta beslutninger som er bra for verden.
Tusen takk Christer !